Hej HLF72’ere
Sæsonstarten er mindre end en måned væk, så det betyder, at det også er tid til den årlige generalforsamling i vores forening. I år er vi beklageligvis lidt forsinkede på grund af situationen omkring Dansk Skøjte Unions bestyrelse. HLF72 bestyrelse har derfor besluttet at udskyde foreningens generalforsamling til d. 25. november, for at have et overblik over fremtiden for hurtigløb i Danmark.

Det sidste år har slidt meget på vores bestyrelse, som har ydet en formidabel indsats for både vores klub og hurtigløbssporten. Både bestyrelsesmedlemmerne og de øvrige frivillige, der har deltaget i arbejdet med at sikre en sund udvikling for hurtigløbssporten, har gennem det sidste år deltaget i mange møder, skrevet og udarbejdet retningslinjer samt støttet op om det Østskandinaviske juniorprojekt og klubbens øvrige aktiviteter.
Som formand for HLF72 har jeg været afskåret fra at kunne deltage i alt, hvad der har haft forbindelse til Dansk Skøjte Union, da unionens bestyrelse har besluttet, at jeg ikke må repræsentere Dansk Skøjte Union i nogen henseender. Denne beslutning og begrundelserne herfor har og vil jeg i fællesskab med min advokat gå videre med til de rette instanser.
Dansk Skøjte Unions bestyrelses beslutning har betydet, at udviklingsarbejdet med hurtigløb på alle niveauer har ligget meget stille henover sommeren, men det er dog lykkedes HLF72 bestyrelse at fortsætte udviklingen, så HLF72 i år er startet med short track hver lørdag i Ryparken Skøjtehal allerede fra september.

Det meget anstrengte forhold mellem Dansk Skøjte Unions bestyrelse og Hurtigløbsudvalget samt HLF72s bestyrelse og  meget store civile arbejdsbyrder har blandt andet været medvirkende til, at to af vores faste bestyrelsesmedlemmer har valgt at stoppe ved den kommende generalforsamling. Både Lisbet og Per Rathenborg har efter 7 års indsats for klubben valgt at stoppe, og vi skal derfor have valgt to nye bestyrelsesmedlemmer.

Lisbets og Pers indsats for klubben har på mange områder været helt uvurderlig og begge var med, da HLF72 efter mange års dvale fik ny bestyrelse tilbage i 2003. Som formand vil jeg takke Lisbet og Per for deres store arbejde og engagement, som har været en helt afgørende faktor for den positive udvikling i HLF72.

Generalforsamlingen skal derfor d. 25. november 2010 vælge nye bestyrelsesmedlemmer til de to ledige poster. Vi er i HLF72 en masse engagerede medlemmer, som yder en meget stor indsats for klubben under vores korte sæson. Engagementet viste sig fra sin bedste side i foråret, da vi skulle rydde op på Supermarco´s  forplads – formanden var der i øvrigt ikke.

Uden for sæsonen består bestyrelsesarbejdet mest af ordinære bestyrelsesmøder, hvor den kommende sæson bliver planlagt på baggrund af erfaringerne fra den forløbne sæson og visionerne for de næste sæsoner. Har du lyst til at være med til dette arbejde, skal du sende en email til formanden på adressen:  thomas.boppard@gmail.com eller via foreningens hjemmeside www.hlf72.dk 

Med venlig hilsen

Thomas Allan Nielsen

